《悼亡诗》
清代·李必恒

一室何啾啾，人语杂鬼哭。那得少踟蹰，黄泉路迫促。

飞来白项鸟，哑哑上我屋。心知不吉祥，其时六月六。

病妇晨起坐，清水自膏沐。再拜辞舅姑，双足不能缩。

洒泣眼无泪，酸苦只在腹。回头语小姑，语咽气复蹙。

可怜我生儿，艰苦赖鞠育。勿以生死异，饥饱时在目。

开我嫁时箱，布衣未堪鬻。指日秋风来，改作我儿服。

徽音久如何，日月忽已积。枯坐惨不欢，出门昧所历。

空房起昼阴，冷气出枕席。窗多蛛结网，案尽鼠行迹。

亦有筐中麻，灯火手自绩。亦有所对镜，花钿恣狼藉。

徘徊思言笑，仿佛面如觌。回头遽欲语，抚心一摽擗。

前夜梦见之，色惨体更瘠。恍惚絮语间，问儿何所食。

暂时魂魄聚，觉后泉壤隔。忘情愧太上，庄缶讵忍击？

作者简介：清江苏高邮人，字北岳，一字百药。廪生。多病耳聋。宋荦为苏抚，见其诗，招入幕府，列为江左十五子之一，方欲以姓名荐达，已短命而死。有《三十六湖草堂集》。